Šeliga, Juraj, podpredseda NR SR (2021-01-29):
Ďakujem pekne, pán podpredseda. Pani poslankyňa, pán navrhovateľ, dámy a páni, aj takto v piatok predpoludním sa mi zdá, že je treba povedať ešte k tomu, čo je predkladané momentálne v Národnej rade, pár slov, pretože táto debata sa tu tiahne roky. Roky na Slovensku, špeciálne vy primátori, primátorky, starostovia obcí, ale vôbec aj ľudia, ktorí žijú na Slovensku, zápasia s tým, že prečo máme toľko bilbordov, ako je to možné, prečo okolo ciest, tak ako tu už bolo povedané, nie je vidieť odbočku na Kežmarok, ale je vidieť reklamu na všetko možné. Pán Kuffa tu nie je, som referoval na jeho včerajšiu otázku, ktorí si pamätáte. Prečo to tak je? Rovnako mnohí sa pozastavia nad tým, že keď ideme do Rakúska alebo do Švajčiarska, tak tam tých bilbordov toľko nie je. Ako je to možné, že Viedeň nie je celá zaplátaná bilbordami? Jednoducho za tie roky, ktoré na Slovensku nebol dostatočne regulovaný tento priemysel, resp. toto odvetvie, sa vizuálny smog rozmohol do brutálnych rozmerov. Ja som rád, že pán poslanec Lehotský prichádza s návrhom zákona, ktorý pomôže regulovať bilbordy, ktorý pomôže regulovať vizuálny smog tak, aby to bolo v rukách samosprávy. A to mi príde úplne kľúčové. A priznám sa, že teoreticky ešte viac podstatnejšie ako samotný návrh zákona je to, že opäť vraciame naplno a posilňujeme kompetenciu samosprávy. Keď na Slovensku prebehla veľká reforma samospráv s tým, že sa časť kompetencií naozaj presunula na samosprávy, že štát dokonca potom aj časť kompetencií presunul na samosprávy, svojich kompetencií na prenesený výkon štátnej správy, tak my musíme v tomto pokračovať, lebo je to správne. Podľa mňa je úplne správne, aby ľudia, ktorí žijú v nejakom meste alebo v nejakej dedine, mohli rozhodnúť o tom, koľko bilbordov chcú mať vo svojom okolí, ako má to ich okolie vyzerať. To je podstata tohto návrhu zákona. Podstata nie je proste ísť a priori do vojny s bilbordovými spoločnosťami alebo povedať, že to vôbec nemá miesto alebo že sme proti tomuto odvetviu alebo priemyslu, alebo ako to nazvať. Podstata je, vraciame ľuďom originálnu kompetenciu, tam, kde patrí, do rúk mestských a obecných zastupiteľstiev, do rúk stavebných úradov, do rúk primátoriek, primátorov a starostov a starostiek. A toto je úplne správne, lebo ľudia majú právo rozhodovať o svojom okolí, majú právo ho ovplyvňovať a majú právo povedať, ako má vyzerať. A súčasťou tohto práva, samozrejme, je potom aj kompetencia rozhodnúť, normatívne povedať, toto tam chceme alebo toto tam nechceme, a zároveň byť schopný toto rozhodnutie aj vynútiť. Lebo tak ako hovorila pani poslankyňa Šuteková, aj viacerí ste to spomínali, je iks čiernych bilbordov, ktorým uplynie to povolenie, na ktoré mohli byť postavené, ale sú tam nejaké dohody s tými starostami, že sa obec tvári, že jednoducho ako keby to tam ani nebolo a nechajme to vlastne tak. Je dôležité, že vraciame do rúk samospráv právomoci, ktoré podľa mňa už dávno mali mať. Špeciálne ak to dám aj do kontextu aktuálnej spoločenskej situácie, samosprávy nám ukazujú, že sú chrbtovou kosťou tohto štátu. Celoplošné skríningové testovanie alebo celoplošný skríning by sme nezvládli bez samospráv. To je proste fakt, ktorý na stole je a ktorý treba pomenovať. A podľa mňa v tomto trende centrálna vláda sa má zriekať právomocí a posilňovať samosprávy, lebo ľudia vo svojom okolí najlepšie vedia, čo je pre nich dobré a čo pre nich dobré nie je. Nehovorím, že máme dať na samosprávy výšku výberu dane z pridanej hodnoty. Ale to, akým spôsobom má okolie ich obcí a miest vyzerať, akým spôsobom majú byť regulované bilbordy, herné automaty, alkohol, predaj alkoholu a ďalšie a ďalšie veci, patrí do rúk samosprávy. Rovnako územné plánovanie, tam takisto tá novela stavebného zákona, ktorá sa chystá, musí ísť presne opačným smerom, nie zobrať samosprávam, ale pridať samosprávam. Starostovia, starostky, primátori a primátorky podľa mňa majú miestami ťažšiu úlohu ako premiér alebo my poslanci v tejto Národnej rade, pretože sú v každodennom kontakte so svojimi občanmi. Je oveľa jednoduchšie prísť, zaklopať na obecný úrad, ako prísť zaklopať na úrad vlády. A práve preto je dôležité, aby mali kompetencie rozhodovať o tom, ako ich obec a mesto bude vyzerať. Vrátim sa späť k tomu, o čom je tento návrh zákona. Je dôležité, že obce a mestá si budú môcť regulovať svoje okolie, ja predpokladám, a to je cieľom tohto zákona, že áno, časť bilbordov zmizne. Časom proste nebudú, že tá krajina bude vyzerať lepšie. A tí, ktorí majú záujem seriózne a slušne podnikať v tomto odvetví, tak budú môcť podnikať za jasne stanovených podmienok. A čo je výborné, že toto bude vytvárať tlak na starostov, primátorov a obecné a mestské zastupiteľstvá, aby sa zodpovedali svojim občanom. O to viac sa teším, že sa blížia komunálne voľby, že aj toto môže byť jedna z tém. Špeciálne pani poslankyňa Kozelová tu spomínala, tu v Bratislave je tá situácia katastrofálna. To znamená, že ja budem rád, ak toto bude téma, ak sa nám podarí oveľa viac regulovať ten vizuálny smog, tak aby ten priestor okolo nás, ktorý nás aj psychologicky ovplyvňuje, bol čo najkratší... najkrajší. Najkratší mám byť ja, preto už končím. Ešte raz, klobúk dolu a veľká vďaka pánovi Lehotskému, bola to dlhá robota, robil na tom niekoľko mesiacov, bol veľmi férový. Myslím, že je to aj veľmi férové vo vzťahu k bilbordovým spoločnostiam, lebo si nemyslím, že sú náš nepriateľ, že to je vyvážené. A veľmi sa teším, že aj tento návrh zákona má potenciál posilniť samosprávy. Ďakujem pekne.